Robert Fico

Doc. JUDr. **Robert Fico**, CSc. (* 15. september 1964, Topoľčany) je slovenský politik, predseda vlády Slovenskej republiky (20062010, 20122018 a od roku 2023) a predseda politickej strany SMER – sociálna demokracia. Svoju politickú kariéru začal v Komunistickej strane Československa (KSČ; 19861989), následne bol po Nežnej revolúcii členom Strany demokratickej ľavice (SDĽ; 19901999) až do momentu založenia vlastnej strany. Zastáva populistické, ľavicovo-nacionalistické a predovšetkým od roku 2023 aj proruské politické pozície.

Za poslanca bol prvýkrát zvolený vo voľbách do Slovenskej národnej rady (1992) za SDĽ, pričom mandátu sa ujal 23. júna 1992. Po pôsobení v SDĽ v roku 1999 založil vlastnú stranu SMER. Po víťazstve jeho strany v parlamentných voľbách 2006 sformoval koalíciu s Ľudovou stranou – Hnutím za demokratické Slovensko (ĽS-HZDS) Vladimíra Mečiara a Slovenskou národnou stranou vedenou Jánom Slotom a stal sa tak predsedom vlády.

V nasledujúcom období 20102012 pôsobil v opozícii a po parlamentných voľbách 2012, v ktorých strana SMER-SD získala 44 % hlasov, zostavil jednofarebnú vládu. V roku 2014 neúspešne kandidoval v prezidentských voľbách, kde bol porazený v druhom kole nezávislým kandidátom Andrejom Kiskom, ktorý získal 59 % hlasov. Po parlamentných voľbách v roku 2016 sa opäť stal premiérom, no post opustil predčasne v roku 2018 pre vládnu krízu, ktorá prepukla v dôsledku vraždy novinára *[[Aktuality.sk|Aktualít.sk]]* Jána Kuciaka a jeho snúbenice Martiny Kušnírovej. V parlamentných voľbách 2023 vyhral a opäť sa stal predsedom vlády.

Je absolventom Právnickej fakulty Univerzity Komenského v Bratislave. Pôsobil ako pracovník Právnického inštitútu Ministerstva spravodlivosti SR a ako agent pre zastupovanie SR v konaní pred Európskym súdom pre ľudské práva a Európskou komisiou pre ľudské práva. Taktiež pôsobil ako vysokoškolský pedagóg, od roku 2001 s vedecko-pedagogickou hodnosťou docenta v odbore bezpečnostných služieb, ktorú získal na Akadémii Policajného zboru v Bratislave.

## Mladosť a štúdium
Robert Fico sa narodil 15. septembra 1964 v Topoľčanoch ako druhý syn v rodine Ľudovíta Fica, ktorý pracoval vo výrobnej oblasti, a Emílie Ficovej, ktorá pracovala ako predavačka obuvi. Do veku šiestich rokov žil aj s rodinou v obci Hrušovany, potom sa presťahovali do Topoľčian.

Po absolvovaní Základnej školy na Tríbečskej ulici v Topoľčanoch nastúpil na Gymnázium v Topoľčanoch, na ktorom zmaturoval v roku 1982. Podľa slov jeho spolužiakov patril k obdivovateľom filozofie marxizmu-leninizmu a Sovietskeho zväzu, napr. jeho spolužiačka z gymnázia Katarína Šípošová povedala: „*Na každom predmete sa prvý hlásil, pričom mal vždy poruke príklad, čo všetko bolo vyrobené v Sovietskom zväze. Hovoril, že všetko na svete vyskúmali sovietski vedci. Bolo nám to smiešne, v 80. rokoch už nebol režim taký tvrdý, objavovali sa aj opačné názory. *[...]* Pre Roberta však bola radosť, keď mohol ísť *[na oslavy 1. mája]* v kravate a košeli. Vnímali sme ho ako šplhúňa, ktorý sa rád predvádzal.*“ 

V štúdiu pokračoval na Právnickej fakulte Univerzity Komenského v Bratislave (19821986), kde získal titul doktor práv. Na vysokej škole ho vnímali ako ambiciózneho študenta so zmyslom pre logiku a systémové myslenie, napr. Jozef Moravčík, ktorý bol jedným z prednášajúcich, sa o ňom vyjadril: „*Bol veľmi sebavedomý, zapájal sa do diskusií.*“ Podľa niektorých spolužiakov bol skôr introvert, ktorému predovšetkým záležalo na výborných študijných výsledkoch. Už v tomto čase sa začal organizovať vo fakultnom výbore Socialistického zväzu mládeže. Fico sa stal členom KSČ 14. apríla 1986 už na vysokej škole (v základnej organizácii KSČ na Právnickej fakulte UK).

Neskôr absolvoval študijné pobyty na tému „Ľudské práva a trestné právo“ v Spojených štátoch (1990), Spojenom kráľovstve (1991), Fínsku, Belgicku a Francúzsku.

Absolvent školenia Akadémie európskeho práva v Trevíri.

## Právnická kariéra
Po štúdiu absolvoval základnú vojenskú službu (19861987) v českom meste Janovice nad Úhlavou ako asistent vojenského vyšetrovateľa. V rokoch 19871988 vykonal justičné skúšky a nadobúdal justičnú prax v súvislosti s odbornou kvalifikáciou na výkon funkcie sudcu. Následne absolvoval postgraduálne štúdium v odbore trestné právo na Ústave štátu a práva Slovenskej akadémie vied (19881992), kde po obhájení kandidátskej práce „*Trest smrti v československom trestnom práve“* získal hodnosť kandidáta vied. V roku 2001 bol habilitovaný na Akadémii Policajného zboru na docenta v študijnom odbore „*Bezpečnostné služby*“, po obhajobe habilitačnej práce na tému „*Nutná obrana*“.

Od absolvovania školy od roku 1986 až do roku 1995 pracoval na Právnickom inštitúte Ministerstva spravodlivosti SR, v rokoch 1992 až 1995 ako zástupca riaditeľa. Do roku 2018 bol naďalej zamestnancom tohto ministerstva ale len raz v roku 2000 si čerpal pracovné voľno a nedostával od ministerstva mzdu ani iný príjem.

V rokoch 19942000 pôsobil ako agent pre zastupovanie SR v konaní pred Európskou komisiou pre ľudské práva a Európskym súdom pre ľudské práva. Zo 14 prejednávaných prípadov, pri ktorých vystupoval ako agent SR, súd v 7 prípadoch konštatoval porušenie niektorého článku dohovoru zo strany SR a 7 skončilo dohodou.

Do februára 2019 neúspešne kandidoval na sudcu Ústavného súdu keď ho nominoval podpredseda parlamentu Martin Glváč (Smer).

## Členstvo v Komunistickej strane Česko-Slovenska: 1986 – 1990

14. apríla 1986 vstúpil do Komunistickej strany Česko-Slovenska. Vybraný bol na základe výborných študijných výsledkov, ambicióznosti, vhodného pôvodu a vlastnej iniciatívy.

## Členstvo v Strane demokratickej ľavice: 1990 – 1999
Za poslanca bol prvýkrát zvolený v roku 1992 za Stranu demokratickej ľavice (SDĽ), ktorá vznikla po novembri 1989 premenovaním z vtedajšej KSS. Odvtedy bol až do roku 2006 poslancom Národnej rady Slovenskej republiky. Po voľbách, v ktorých SDĽ stratila veľkú časť podľa prieskumov očakávaných hlasov, z postu predsedu strany odstúpil Peter Weiss a za svojho nástupcu označil 31-ročného Roberta Fica. Niekoľko hodín pred začiatkom zjazdu však Fico kandidatúru stiahol v prospech Ľubomíra Fogaša, bývalého kolegu z Právnickej fakulty Univerzity Komenského v Bratislave.

Po voľbách v roku 1998 vznikala široká koalícia strán SDK, SDĽ, SMK a SOP. Robert Fico začal vystupovať proti koalícii s SMK, tvrdiac, že sa strana pokúša otvárať tzv. Benešove dekréty. V tom čase bol najpopulárnejším politikom strany a získal vo voľbách najviac preferenčných hlasov z politikov SDĽ, ale kvôli nezhodám stranu opustil.

## Založenie vlastnej strany SMER

Dňa 15. septembra 1999, v deň svojich 35. narodenín oznámil odchod zo strany Strany demokratickej ľavice. Opustil aj poslanecký klub SDĽ a vládnu koalíciu a stal sa nezávislým poslancom. 

V decembri 1999 založil novú politickú stranu s názvom SMER. Podľa oficiálneho stanoviska strany SMER, *Robert Fico vyvodil svoje rozhodnutie, opustiť rady vládnej koalície a koaličnej SDĽ a založiť novú politickú stranu na základe osobného hlbokého nesúhlasu a sklamania z obsahu a štýlu politiky ktorú [[Voľby do Národnej rady Slovenskej republiky v roku 1998|po voľbách v roku 1998]] realizovala tzv. vláda zmeny* (vláda M. Dzurindu).

Strana SMER sa hneď po svojom založení snažila pôsobiť ako alternatíva tak voči vtedajšej vládnej koalícii, ako aj opozícii. Ešte v tom istom volebnom období (19982002) prijala do svojho názvu prívlastok *tretia cesta*. Podľa tvrdenia predstaviteľov strany sa tým zadefinovala ako *strana moderného progresívneho stredoľavého politického prúdu typu britskej Labour Party, alebo nemeckej SPD*.

Preferencie strany postupne rástli, naopak preferencie SDĽ klesali. Nakoniec sa vládna strana SDĽ nedostala v najbližších voľbách do parlamentu a k 1. januáru 2005 zanikla, keď bola pohltená práve SMER-om.

### Integrácia ľavicových strán
V roku 2004 sa Robertovi Ficovi podarilo zjednotiť ľavicové strany. Tri strany s dlhodobo zanedbateľnými volebnými preferenciami, a to SDĽ, Sociálnodemokratická alternatíva (vznikla v roku 2002 odštiepením z SDĽ) a Sociálnodemokratická strana Slovenska (pôsobila už od čias tesne po Nežnej revolúcii, ale stále so zanedbateľným politickým vplyvom) uznali, že nemajú šancu na prežitie na slovenskej politickej scéne a súhlasili s integráciou so SMERom. Integráciu schválili snemy jednotlivých strán na jeseň v roku 2004 a od 1. januára 2005 SDĽ, SDA a SDSS zanikli a SMER zmenil názov na SMER – sociálna demokracia. Najvýznamnejší politický zisk pre SMER z tejto integrácie nebol ani tak v zisku nových voličov, ale skôr v zisku značky sociálnej demokracie a medzinárodného uznania v podobe členstva v Strane európskych socialistov, ktoré však bolo v roku 2006 pozastavené z dôvodu utvorenia vládnej koalície so stranou SNS, v zahraničí veľmi kontroverzne vnímanej.

### Volebné obdobie 2002 – 2006
Robert Fico bol v roku 2002 opätovne zvolený za poslanca NR SR. Stal sa členom Výboru NR SR pre ľudské práva, národnosti a postavenie žien. Strana SMER sa stala so ziskom 13,6 % voličských hlasov treťou najsilnejšou politickou stranou na Slovensku za HZDS a SDKÚ a obsadila 25 poslaneckých kresiel v NR SR. Pre SMER bol volebný výsledok sklamaním, pretože prieskumy verejnej mienky dlhodobo predpovedali pre stranu lepší výsledok. Strane sa po voľbách nepodarilo dostať do vlády, a tak zostala v opozícii. Pred voľbami Fico vyhlásil, že „*ak Smer nebude úspešný a nedosiahne svoj cieľ, to znamená byť pri zostavovaní vlády a dostať do kabinetu i celkovej politiky čo najviac ľudí, Robert Fico z politiky odíde.*“. Napriek neúspechu však z politiky neodišiel.

Počas celého volebného obdobia súperila s HZDS o vedúce postavenie v opozícii. V súperení o slovenského opozičného voliča bola úspešnejšia. V prieskumoch verejnej mienky predstihla dovtedy dlhodobo najpopulárnejšiu stranu HZDS a od roku 2004 si udržiava stabilne prvé miesto s preferenciami tesne pod 30 %. Robert Fico dlhodobo vedie v prieskumoch verejnej mienky rebríček popularity slovenských politikov.

## Predseda vlády 2006 – 2010

[thumb|Robert Fico s [Mirko Cvetković|Mirkom Cvetkovićom počas štátnej návštevy v Srbsku v 2008]]
Strana SMER – sociálna demokracia pod Ficovým vedením zvíťazila v parlamentných voľbách v roku 2006 a stala sa hlavným činiteľom pri zostavovaní novej vlády. Robert Fico sa stal novým predsedom vlády, v ktorej boli zastúpené tri strany: SMER-SD, SNS a ĽS-HZDS.

Od 22. júna do 3. júla 2009 bol dočasne poverený riadením ministerstva spravodlivosti.

## Volebné obdobie 2010 – 2012

Vo voľbách v roku 2010 sa opäť stal poslancom Národnej rady.  Bol zvolený za jej podpredsedu, keď za jeho zvolenie hlasovalo 100 poslancov NR SR. 

## Predseda vlády 2012 – 2016
[náhľad|Fico s ministrom školstva SR [Dušan Čaplovič|Dušanom Čaplovičom, riaditeľom SLK Piešťany Klausom Pilzom, primátorom Piešťan Remom Cicuttom a Jánom Riapošom pri otvorení Paralympijského chodníku slávy v Piešťanoch v septembri roku 2012.]]

Strana SMER – sociálna demokracia pod Ficovým vedením zvíťazila v predčasných parlamentných voľbách v roku 2012 a stala sa vďaka zisku 83 mandátov v NR SR, jedinou stranou pri zostavovaní novej vlády. Robert Fico sa opätovne stal predsedom vlády SR.

## Kandidatúra na prezidenta 2014
18. decembra 2013 Fico oznámil, že bude kandidovať v marcových prezidentských voľbách, napriek tomu, že v roku 2009 prípadnú prezidentskú kandidatúru odmietol so slovami: „*Môžem vás ubezpečiť, že v roku [[2014]] už v politike nebudem. ***“

### Volebné výsledky
V prvom kole získal 28 % hlasov, najviac zo všetkých kandidátov, a spolu s Andrejom Kiskom postúpil do druhého kola. Rozdiel medzi kandidátmi bol len 4 percentuálne body.

V druhom kole získal 893 841 (40,61 %) hlasov. Z volebných obvodov získal týchto trinásť: Bánovce nad Bebravou, Brezno, Čadca, Humenné, Michalovce, Považská Bystrica, Prievidza, Stará Ľubovňa, Stropkov, Svidník, Topoľčany, Vranov nad Topľou a Žiar nad Hronom. Všetky ostatné obvody získal Kiska.

## Volebné obdobie 2016 – 2020

Do parlamentných volieb 5. marca 2016 vstupovala strana SMER-SD oslabená oproti preferenciám, ktoré mali v roku 2012, ale stále ako strana s najväčšou podporou na Slovensku. Robert Fico bol znovu postavený ako líder kandidátky a kandidát na funkciu premiéra. SMER-SD získal vo voľbách nakoniec 28,28 % hlasov, čo je o 16,13 % menej ako v roku 2012. Napriek strate polovice elektorátu neboli ostatné politické strany schopné vytvoriť vládnu koalíciu bez SMERu. Prezident Andrej Kiska poveril Fica zostavením vlády 9. marca 2016. Fico začal úspešné rokovania so stranami SNS, MOST – HÍD, #SIEŤ a vyhlásil, že táto kombinácia je jedinou povolebnou alternatívou. Nová vláda bola vymenovaná 23. marca 2016. Jedna z koaličných strán (#SIEŤ) sa následne rozpadla a mnoho z jej poslancov sa stalo nestrannými.
[náhľad|Fico počas slovenského predsedníctva v [Európska únia|Európskej únii v roku 2016 spolu s Jeanom - Claude Junckerom.]]
Krátko po vymenovaní vlády musel byť premiér Fico hospitalizovaný pre vážne zdravotné problémy v NÚSCH. Kvôli hospitalizácii zrušil návštevu Česka aj účasť na konferencii Globsec 2016. Bola mu vykonaná operácia srdca a vložený dvojnásobný bypass (aortokoronárne premostenie). Už čoskoro po náročnej operácii, 4. mája 2016, viedol Fico rokovanie vlády, za čo bol kritizovaný pre nezodpovedný prístup k zdraviu a škodlivý precedens pre iných pacientov. 

Na jar 2016 minister Glváč povýšil Roberta Fica z hodnosti poručík do hodnosti plukovník. Podľa Glváča „ide o súčasť systémového povyšovania vojakov v zálohe. Robert Fico, ako je verejne známe, absolvoval základnú vojenskú službu.“

Počas stupňujúcej sa politickej krízy na Slovensku, 14. marca 2018 premiér Fico prehlásil, že za predpokladu, že prezident Kiska bude ctiť výsledok volieb, a právo strany Smer-SD nominovať nového predsedu vlády, je ochotný v záujme upokojenia situácie na Slovensku podať demisiu.

## Volebné obdobie 2020 – 2023
Po návrate do Parlamentu bol zvolený za člena Výboru NR SR pre hospodárske záležitosti.

## Volebné obdobie 2023 – súčasnosť
[náhľad|Fico na stretnutí s ruským prezidentom [Vladimir Vladimirovič Putin|Vladimirom Putinom v Pekingu, september 2025.]]
V predčasných parlamentných voľbách 2023 kandidoval na 1. mieste kandidátky SMERu a získal 531 528 hlasov, teda najviac preferenčných hlasov zo všetkých kandidujúcich. SMER-SD s Ficom na čele vyhral voľby so ziskom 22,94 % a 42 mandátov v NR SR. 25. októbra 2023 prezidentka Zuzana Čaputová vymenovala štvrtú vládu Roberta Fica.  

### Atentát 2024

15. mája 2024 po výjazdovom rokovaní vlády v Handlovej bol na Fica spáchaný atentát.. Hospitalizovali ho s niekoľkými strelnými poraneniami. Premiér utrpel dve zranenia ľahkého charakteru, jedno stredné a jedno veľmi ťažké zranenie. Fico podstúpil hneď po prevoze do nemocnice vyše päť hodinovú operáciu, ktorá zastabilizovala jeho zdravotný stav. Po operácii zostal na oddelení ARO, kde mu bola poskytnutá intenzívna starostlivosť. 19. mája 2024 skonštatovalo konzílium lekárov, že premiér je mimo stavu ohrozenia života a Kaliňák povedal, že „vystúpil z tieňa ohrozenia života.“ Páchateľom streľby bol 71-ročný Juraj Cintula z Levíc. Cintula vo výpovedi v prípravnom konaní povedal: „Nakoľko nesúhlasím s politikou vlády, zrušením ÚŠP, prenasledovaním kultúrnych pracovníkov a som za posielanie vojenskej pomoci na Ukrajinu, rozhodol som sa, že poškodím zdravie premiéra, nemal som však v úmysle niekoho zabiť. Rozhodol som sa, že tejto vláde sa za jej politiku pomstím.“ 21. októbra 2025, po ôsmich pojednávacích dňoch, uznal Špecializovaný trestný súd Cintulu vinného z obzvlášť závažného zločinu teroristického útoku a odsúdil ho na trest odňatia slobody na 21 rokov v ústave na výkon trestu s maximálnym stupňom stráženia a zároveň zaviazal Cintulu zaplatiť škodu 24-tisíc eur, ktorú v konaní uplatnila Všeobecná zdravotná poisťovňa. 

5. júna 2024 zverejnil Robert Fico na sociálnych siatiach 14-minútový vopred nahraný prejav, jeho prvé verejné vyhlásenie od pokusu o atentát. V prejave uviedol, že útok mu spôsobil vážne zdravotné problémy a v ich dôsledku zrejme potrvá niekoľko týždňov, kým sa bude môcť naplno venovať svojim politickým povinnostiam. Tvrdil, že hoci svojmu útočníkovi odpustil a neprechovával voči nemu žiadnu nenávisť ani túžbu po právnych krokoch, nazval ho „aktivistom slovenskej opozície“, ktorý sa zmenil na „posla zla a politickej nenávisti“, ktorý sa vytvoril a vymkol spod kontroly „neúspešnej a frustrovanej opozície“. Bol skeptický voči teórii, že útočníkom bol osamelý vlk alebo nebol spojený s treťou stranou pri pokuse o atentát. Ficova vláda 12. júna v reakcii na pokus o atentát predstavila sériu opatrení pod názvom Lex atentát na zlepšenie bezpečnosti politikov a iných dôležitých osôb. Išlo o zákaz protestov pred rezidenciami politikov a do 50 metrov od sídla vlády a prezidenta. Návrh zákona schválila Národná rada 27. júna a účinnosť nadobudol 15. júla. Opozičné strany a Amnesty International kritizovali opatrenia ako pokus o obmedzenie práva na zhromažďovanie.

## Funkcie (prehľad)
* 19922006: poslanec NR SR
* 19931999: člen delegácie NR SR v Parlamentnom zhromaždení Rady Európy
* 19992000: vedúci delegácie NR SR v Parlamentnom zhromaždení Rady Európy
* od 1999: predseda strany SMER-SD
* 20062010: predseda vlády SR
* 20102012: podpredseda NR SR
* 20122016: predseda vlády SR
* 20162018: predseda vlády SR
* 20182023: poslanec NR SR
* od 2023: predseda vlády SR 

## Kritika
Robert Fico bol kritizovaný za viacero kontroverzných výrokov. V príhovore na konferencii pri príležitosti 150. výročia Matice slovenskej povýšil práva majoritnej slovenskej národnosti nad práva menšín, pričom sa vyjadril, že „*...od menšín na Slovensku vídame najmä požadovačnosť, ale nijaké povinnosti voči štátu. Skôr natiahnuté ruky, zato takmer minimálne pestovanie občianskych cností.*“ Voči tomuto tvrdeniu sa pre médiá ohradili zástupcovia českej, poľskej, maďarskej i rómskej menšiny na Slovensku.

Kritika sa týkala aj netransparentného vyčleňovania finančnej podpory z rezervy predsedu vlády. Prostriedky, ktoré mali slúžiť na pokrytie nepredvídaných výdajov využíval na výstavbu multifunkčných športových ihrísk, ktoré často sám slávnostne otváral, čo jeho kritici a opozícia považovali za financovania sebaprezentácie zo štátnych peňazí. Taktiež 17 000 eur vyčlenil fitnes modelke Eve Martinkovej.

V septembri 2013 čelil neúspešnému pokusu o vyslovenie nedôvery zo strany 56 opozičných poslancov NR SR z klubov KDH, MOST – HÍD, SDKÚ-DS, OĽaNO a nezaradených poslancov (de facto strana NOVA).
Dôvodom bol podľa nich netransparentná príprava 49-percentného podielu SPP, ku ktorej materiály mala vypracovať firma *J&T Investment Advisors, s. r. o.*, dcérska firma akcionára SPP – spoločnosti *EPH*. Robert Fico po dvoch hodinách zasadnutia opustil rokovaciu miestnosť, pričom ho nasledovali aj poslanci klubu Smer-SD. Neskôr sa vyjadril, že dôvodom bol výstup Daniela Lipšica, ktorý jeho vládu prirovnal k „lokajom slúžiacim finančným skupinám“. Opoziční poslanci označili tento akt za nedôstojný. Za návrh napokon hlasovalo 59 poslancov, proti 82 (klub Smer-SD), zdržal sa jeden a ôsmi neboli prítomní.

Na základe ostrej kritiky – spojenej s nekompromisným financovaním predsedníctva EÚ na Slovensku zo strany – niektorých novinárov R. Fico nazval „špinavými protislovenskými prostitútkami“, výrokom, ktorý spochybnili aj zahraničné médiá.

20. apríla 2022 bol, spolu s Robertom Kaliňákom, obvinený zo zosnovania zločineckej skupiny. Stíhanie zastavil generálny prokurátor Maroš Žilinka s využitím paragrafu 363 trestného poriadku.

V januári 2025 sa 262 psychológov a psychiatrov podpísalo pod otvorený list Robertovi Ficovi. Fica obvinili, že sa jeho správanie vyznačuje čoraz väčšou mierou mocensko-autoritatívneho štýlu, manipuláciou s faktami, klamaním, zhadzovaním a útokmi na politických oponentov, žurnalistov i bežných občanov a zo šírenia konšpirácií a klamstiev, ktoré polarizujú spoločnosť. Išlo o druhý takýto list v histórií Slovenska. Prvý obdržal v roku 1998 od účastníkov Slovenského psychiatrického zjazdu v Košiciach vtedajší premiér Vladimír Mečiar. Fico v reakcií psychológov a psychiatrov obvinil z toho, že svoju profesiu zneužili na politické účely.

V novembri 2025 sa zúčastnil na debate so študentmi z viacerých stredných škôl v Poprade. Niektorí žiaci na túto debatu prišli oblečení v čiernom, na čo na nich zaútočil otázkou, či prišli na kar. Následne na študentov zaútočil v súvislosti s ich postojom k vojne na Ukrajine. *"Tak, keď ste takí hrdinovia v tých čiernych tričkách a tak ste strašne za tú vojnu, tak tam choďte.“* Časť študentov sa postavila, začala štrngať kľúčmi a z prednášky odišla. Rôzne mládežnícke organizácie odsúdili výroky Róberta Fica ako neprípustný útok na študentov aj demokraciu.

## Osobný život
Po absolvovaní základnej vojenskej služby, v rokoch 1986 až 1987 v Janoviciach nad Úhlavou, kde bol zaradený do funkcie veliteľ motostreleckej čaty, sa Robert Fico zosobášil s právničkou Svetlanou rod. Svobodovou, s ktorou sa zoznámil počas štúdia. Jej otec sa v roku 1988 stal podpredsedom Najvyššieho súdu ČSSR. V rovnakom roku uskutočnili Ficovci svadobnú cestu na Maltu, čo historik Ľubomír Morbacher (Ústav pamäti národa) komentoval pre denník *[[Pravda (slovenský denník)|Pravda]]* nasledovne: „*Režim nerád videl, že sa nejakí mladomanželia vyberú na svadobnú cestu do kapitalistického zahraničia, pretože to zakladalo možnosť, že utečú. Ak sa takto niekto dostal, predpokladám, že to bol človek lojálny k režimu a existovali aj pre ten režim na to dôvody, že je lojálny *[...]* a existovali záruky, že nezostane na Západe.*“ Podobne sa vyjadril Miroslav Lehký (Ústav pro studium totalitních režimů) pre denník *[[SME]]*.

Manželka Svetlana Ficová v  pôsobí ako advokátka a vysokoškolská pedagogička na Katedre občianskeho práva Právnickej fakulty Univerzity Komenského v Bratislave. Taktiež bola členkou komisie pri Ministerstve spravodlivosti SR, ktorá mala prípraviť novelu Občianskeho súdneho poriadku. V roku 2016 ju prezident Andrej Kiska vymenoval za profesorku v odbore občianske právo.

Ich syn Michal Fico je absolventom súkromného gymnázia Forel International School v Bratislave (súčasný názov Cambridge International School)  a Ekonomickej univerzity v Bratislave. V roku 2020 sa oženil a v roku 2022 sa mu s manželkou narodila dcéra a R. Fico sa tak stal starým otcom.

V roku 2010 sa Robert Fico prostredníctvom videa na webstránke SMER-SD prvýkrát verejne prezentoval so svojim psom, labradorským retríverom Larrym, a 16. mája 2012 s ním pre médiá vystúpil aj na Úrade vlády SR.

Robert Fico má o dva roky staršieho brata Ing. Ladislava Fica, bývalého podnikateľa v stavebníctve, a o štrnásť rokov mladšiu sestru JUDr. Luciu Chabadovú, ktorá pôsobí ako prokurátorka Generálnej prokuratúry SR.

## Ocenenia
* 2014 – Rad Bieleho leva (občianska skupina, I. trieda) od prezidenta Česka Miloša Zemana.

## Knižné publikácie
* 
* 
* 

## Referencie

## Literatúra
* 
* 
* 
* 
* 
* 

## Pozri aj
* Od Fica do Fica

## Iné projekty

## Externé odkazy
* Profil poslanca NR SR
* Životopis na webe strany SMER-SD
* Články týkajúce sa Roberta Fica na portáli teraz.sk TASR


Kategória:Osobnosti z Topoľčian
Kategória:Slovenskí právnici
Kategória:Slovenskí politici
Kategória:Politici Smeru
Kategória:Politici SDĽ (1990)
Kategória:Členovia KSČ/KSS
Kategória:Predsedovia vlády Slovenska
Kategória:Podpredsedovia NR SR
Kategória:Predsedovia slovenských politických strán
Kategória:Poslanci NR SR (1992 – 1994)
Kategória:Poslanci NR SR (1994 – 1998)
Kategória:Poslanci NR SR (1998 – 2002)
Kategória:Poslanci NR SR (2002 – 2006)
Kategória:Poslanci NR SR (2006 – 2010)
Kategória:Poslanci NR SR (2010 – 2012)
Kategória:Poslanci NR SR (2016 – 2020)
Kategória:Poslanci NR SR (2020 – 2023)
Kategória:Kandidáti na prezidenta Slovenskej republiky (2014)
Kategória:Nositelia Radu bieleho leva
Kategória:Vyučujúci na Univerzite Komenského v Bratislave
Kategória:Absolventi Právnickej fakulty Univerzity Komenského v Bratislave